title: 2012/608/EU: Sklep Evropskega parlamenta z dne 10. maja 2012 o razrešnici glede izvrševanja proračuna Skupnega podjetja ENIAC za proračunsko leto 2010#Resolucija Evropskega parlamenta z dne 10. maja 2012 s pripombami, ki so del sklepa o razrešnici glede izvrševanja proračuna Skupnega podjetja ENIAC za proračunsko leto 2010

text:
               17.10.2012

               SL

               Uradni list Evropske unije

               L 286/320

         SKLEP EVROPSKEGA PARLAMENTA
   z dne 10. maja 2012
   o razrešnici glede izvrševanja proračuna Skupnega podjetja ENIAC za proračunsko leto 2010
   (2012/608/EU)
   EVROPSKI PARLAMENT,

               —

               ob upoštevanju končnih letnih računovodskih izkazov Skupnega podjetja ENIAC za proračunsko leto 2010,

               —

               ob upoštevanju poročila Računskega sodišča o letnih računovodskih izkazih Skupnega podjetja ENIAC za proračunsko leto 2010, skupaj z odgovori skupnega podjetja (1),

               —

               ob upoštevanju priporočila Sveta z dne 21. februarja 2012 (06086/2012 – C7-0050/2012),

               —

               ob upoštevanju člena 319 Pogodbe o delovanju Evropske unije,

               —

               ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (2), zlasti člena 185 Uredbe,

               —

               ob upoštevanju Uredbe Sveta (ES) št. 72/2008 z dne 20. decembra 2007 o ustanovitvi Skupnega podjetja ENIAC (3),

               —

               ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi, ki se uporablja za splošni proračun Evropskih skupnosti (4), zlasti člena 94 Uredbe,

               —

               ob upoštevanju člena 77 in Priloge VI Poslovnika,

               —

               ob upoštevanju poročila Odbora za proračunski nadzor (A7-0112/2012),

               1.

               podeli razrešnico izvršnemu direktorju Skupnega podjetja ENIAC glede izvrševanja proračuna skupnega podjetja za proračunsko leto 2010;

               2.

               navaja svoje pripombe v spodnji resoluciji;

               3.

               naroči svojemu predsedniku, naj ta sklep in resolucijo, ki je del sklepa, posreduje izvršnemu direktorju Skupnega podjetja ENIAC, Svetu, Komisiji in Računskemu sodišču ter poskrbi za objavo v Uradnem listu Evropske unije (serija L).

            Predsednik

         Martin SCHULZ

            Generalni sekretar

         Klaus WELLE

      (1)  UL C 368, 16.12.2011, str. 48.

      (2)  UL L 248, 16.9.2002, str. 1.

      (3)  UL L 30, 4.2.2008, str. 21.

      (4)  UL L 357, 31.12.2002, str. 72.

      RESOLUCIJA EVROPSKEGA PARLAMENTA
      z dne 10. maja 2012
      s pripombami, ki so del sklepa o razrešnici glede izvrševanja proračuna Skupnega podjetja ENIAC za proračunsko leto 2010
      EVROPSKI PARLAMENT,

                  —

                  ob upoštevanju končnih letnih računovodskih izkazov Skupnega podjetja ENIAC za proračunsko leto 2010,

                  —

                  ob upoštevanju poročila Računskega sodišča o letnih računovodskih izkazih Skupnega podjetja ENIAC za proračunsko leto 2010, skupaj z odgovori skupnega podjetja (1),

                  —

                  ob upoštevanju priporočila Sveta z dne 21. februarja 2012 (06086/2012 – C7-0050/2012),

                  —

                  ob upoštevanju člena 319 Pogodbe o delovanju Evropske unije,

                  —

                  ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (2), zlasti člena 185 Uredbe,

                  —

                  ob upoštevanju Uredbe Sveta (ES) št. 72/2008 z dne 20. decembra 2007 o ustanovitvi Skupnega podjetja ENIAC (3),

                  —

                  ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi, ki se uporablja za splošni proračun Evropskih skupnosti (4), zlasti člena 94 Uredbe,

                  —

                  ob upoštevanju člena 77 in Priloge VI Poslovnika,

                  —

                  ob upoštevanju poročila Odbora za proračunski nadzor (A7-0112/2012),

                  A.

                  ker je bilo Skupno podjetje ENIAC (skupno podjetje) ustanovljeno 20. decembra 2007 za obdobje 10 let za opredelitev in izvajanje „raziskovalnega programa“ za razvoj bistvenih pristojnosti za nanoelektroniko na različnih področjih uporabe;

                  B.

                  ker je skupno podjetje julija 2010 postalo finančno avtonomno;

                  C.

                  ker je skupno podjetje v fazi zagona in do konca leta 2010 še ni v celoti vzpostavilo svojih sistemov notranje kontrole in finančnega poročanja;

                  D.

                  ker je Računsko sodišče v svojih poročilih o letnih izkazih skupnega podjetja za proračunsko leto 2010 izdalo mnenje s pridržkom v zvezi z zanesljivostjo računovodskih izkazov, ker skupno podjetje v izkaze ni vključilo izkaza realizacije proračuna in njegove uskladitve z izkazom poslovnega izida;

                  E.

                  ker je Računsko sodišče v svojih poročilih o letnih izkazih skupnega podjetja za proračunsko leto 2010 navedlo, da je prejelo razumno zagotovilo o zakonitosti in pravilnosti povezanih transakcij;

                  F.

                  ker je najvišji prispevek Unije k skupnemu podjetju za obdobje desetih let 450 000 000 EUR, ki se izplača iz proračuna sedmega okvirnega programa za raziskave;

                  G.

                  ker je proračun skupnega podjetja za proračunsko leto 2010 znašal 38 440 000 EUR;

         Zanesljivost računovodskih izkazov skupnega podjetja

                  1.

                  je zaskrbljen, ker je skupno podjetje prejelo mnenje Računskega sodišča s pridržkom o zanesljivosti računovodskih izkazov, saj v izkaze ni vključilo izkaza realizacije proračuna in njegove uskladitve z izkazom poslovnega izida, kot to zahteva računovodsko pravilo EK št. 16 „Predstavitev proračunskih informacij v letnih računovodskih izkazih“;

                  2.

                  na osnovi pojasnila skupnega podjetja ugotavlja, da je mnenje s pridržkom posledica dejstva, da sta skupno podjetje in Računsko sodišče upoštevala različna datuma, ko naj bi skupno podjetje začelo delovati samostojno;

         Upravljanje proračuna in finančno poslovodenje

                  3.

                  ugotavlja, da je proračun skupnega podjetja od 1. januarja 2010 do 4. maja 2010 upravljal GD INFSO; ugotavlja, da so bila upravna sredstva skupnemu podjetju prenesena maja 2010, a da operativne proračunske vrstice niso bile prenesene in v računovodskem sistemu niso bile dostopne, dokler ni skupno podjetje 26. julija 2010 uradno postalo finančno avtonomno; poudarja, da je skupno podjetje od 22. septembra 2010 s prenosom sredstev za operativne dejavnosti pridobilo zmogljivosti za izvrševanje lastnega proračuna;

                  4.

                  iz navedb skupnega podjetja ugotavlja, da je končni proračun vključeval sredstva za prevzem obveznosti in plačila v višini 38 440 000 EUR, od katerih je 36 168 000 EUR namenjenih razpisu 2010;

                  5.

                  ugotavlja, da sta bili stopnji porabe za razpoložljive obveznosti in plačila 99-odstotni in 24-odstotni; je zaskrbljen zaradi nizke stopnje izvrševanja proračuna plačil in zlasti s tem povezanih dejavnosti skupnega podjetja; poudarja, da je stanje denarnih sredstev konec leta znašalo 20 000 000 EUR, kar je 53 % odobritev plačil, ki so bile na voljo v letu 2010;

                  6.

                  opominja, da je nizka stopnja porabe odobritev plačil posledica poznega prenosa operativnih dejavnosti in z njim povezanega financiranja s Komisije na skupno podjetje;

                  7.

                  iz pripomb skupnega podjetja ugotavlja, da je oblikovalo priročnik za postopke, ki zagotavlja ločitev nalog in omogoča opredelitev petih izjem, ki so se pojavile v začetni fazi izvrševanja lastnega proračuna;

                              —

                              med čakanjem na zaključek transakcij ABAC so bile podpisane tri pogodbe, saj je bilo trajanje postopka ABAC napačno ocenjeno,

                              —

                              ena pogodba, povezana z obstoječo obveznostjo, je bila podpisana preden je bilo opredeljeno, da potrebuje novo obveznost,

                              —

                              med predajo avtonomnosti je bila odkrita manjkajoča pogodba, ki je bila podpisana po odobritvi prvih izplačil,

                        ugotavlja, da so bili izvedeni popravni ukrepi ter da se ni ugotovilo dodatnih izjem;

         Sistemi notranje kontrole

                  8.

                  poziva skupno podjetje, naj dokonča sistem notranje kontrole in finančnih informacij; še posebej ga poziva, naj vzpostavi in dokumentira pomembne elemente svojega sistema notranje kontrole, kot so računovodski postopki in kontrole v zvezi z zaključkom poslovnih knjig ter priznanjem in merjenjem odhodkov za poslovanje;

                  9.

                  je seznanjen, da je Računsko sodišče ugotovilo slabosti v zvezi s kontrolo na področju predhodnega finančnega preverjanja izplačil predhodnega financiranja, zlasti pri izračunu in potrditvi zneskov za plačilo; poudarja, da se skupno podjetje popolnoma zanaša na certifikate, ki jih prejme od nacionalnih organov financiranja za izplačila predfinanciranja in za priznanje stroškov, ter da ni opravilo nobenih drugih pregledov za zagotovitev zakonitosti in pravilnosti prijavljenih stroškov;

                  10.

                  ugotavlja, da je bila naloga naknadne revizije zahtevkov za povračilo stroškov za projekte v celoti prenesena na države članice; a vendar meni, da je pomembno, da skupno podjetje zagotavlja primerno zaščito finančnih interesov svojih članov ter zakonitost in pravilnost s tem povezanih transakcij; zato meni, da bo imelo skupno podjetje težave pri zagotavljanju primerne zaščite finančnih interesov svojih članov ter pri zagotavljanju zakonitosti in pravilnosti s tem povezanih transakcij; poziva skupno podjetje, naj ponovno premisli o svoji strategiji naknadnih revizij zahtevkov za povračilo stroškov ter naj organ za podelitev razrešnice obvesti o mehanizmih, ki jih je izvedlo za zagotovitev skladnosti s členom 12 ustanovitvene Uredbe (ES) št. 72/2008;

                  11.

                  je seznanjen, da je računovodja skupnega podjetja potrdil finančne in računovodske sisteme (ABAC in SAP); vendar s tem povezani poslovni procesi niso bili potrjeni, zlasti ne proces, ki zagotavlja finančne informacije o potrjevanju in izplačevanju zahtevkov za povračilo stroškov, prejetih od nacionalnih organov; poziva skupno podjetje, naj organ za podelitev razrešnice obvesti o stanju potrjevanja s tem povezanih poslovnih procesov;

                  12.

                  je seznanjen z ugotovitvijo Računskega podjetja, da ima skupno podjetje primerno raven upravljanja IT in prakso za svojo velikost in naloge; vendar poudarja zaostanke pri ciklu strateškega načrtovanja IT, klasifikaciji podatkov v skladu z zahtevami glede zaupnosti in celovitosti ter pri obnovitvenem načrtu; poziva skupno podjetje, naj popravi to stanje in organu za podelitev razrešnice zagotovi posodobljeno poročilo o tem vprašanju;

         Notranja revizija

                  13.

                  ugotavlja, da finančna pravila skupnega podjetja še niso bila spremenjena tako, da bi vključevala določbo o pristojnosti notranjega revizorja Komisije glede celotnega splošnega proračuna;

                  14.

                  vendar ugotavlja, da je upravni odbor skupnega podjetja sprejel listino o delu službe Komisije za notranjo revizijo;

         Pozna finančna avtonomnost

                  15.

                  ponovno poudarja, da je bilo skupno podjetje ustanovljeno februarja 2008, a je samostojno začelo delovati julija 2010; je zaskrbljen, ker je skupno podjetje porabilo eno četrtino časa svojega predvidenega obstoja (do 31. decembra 2017), da bi doseglo finančno avtonomnost; ugotavlja, da je bil gotovinski prenos s Komisije na skupno podjetje za kritje operativnih sredstev izveden šele po septembru 2010, zato da je skupno podjetje lahko izvedlo plačila za poslovanje; vztraja, da se zaradi teh zamud ne sme podaljšati desetletnega obdobja obstoja, temveč spodbuditi vodstvo skupnega podjetja, da reši vse pomanjkljivosti in doseže svoje cilje v predvidenemu desetletnemu obdobju;

         Razpis za zbiranje predlogov in vodenje projektov

         Razpis 2010

                  16.

                  na podlagi navedb skupnega podjetja ugotavlja, da je bil odziv na tretji razpis za predloge močan; ugotavlja, da je bilo izbranih 10 predlogov za financiranje, ter da se 11 projektov, ki so presegli prag, ni moglo financirati, saj v proračunu ni ostalo sredstev;

         Razpisa 2008 in 2009

                  17.

                  je zaskrbljen zaradi počasnega napredka projektov iz prvega (2008) in drugega (2009) razpisa;

                  18.

                  na podlagi letnega poročila skupnega podjetja o dejavnostih za leto 2010 ugotavlja, da je bilo na koncu leta 2010 stanje prvega razpisa sledeče:

                              —

                              od 166 partnerjev jih šest (3,6 %) ni imelo nacionalnih sporazumov o dodelitvi sredstev, predvsem zaradi birokracije v teku po spremembah,

                              —

                              15,1 % partnerjev (25, predvsem italijanskih) je sklenilo nacionalne sporazume o dodelitvi sredstev, a ni podpisalo pristopnega obrazca;

                  19.

                  na podlagi pripombe skupnega podjetja ugotavlja, da so pogodbe napredovale še počasneje za projekte iz drugega razpisa, v okviru katerega se je pred koncem leta 2010 s skupnim podjetjem lahko podpisalo le šest sporazumov o dodelitvi sredstev, ostalih pet projektov pa je imelo zamudo iz naslednjih razlogov:

                              —

                              trije projekti imajo italijanske koordinatorje, ki še vedno čakajo na državni odlok in se niso strinjali s tem, da bi jih zamenjali partnerji iz drugih držav,

                              —

                              projekt SMART je bil na novo opredeljen, potem ko je Francija več mesecev po sklepu odbora javnih organov o financiranju odpovedala financiranje zaradi znižanja proračunskih sredstev,

                              —

                              projekt MIRANDELA je bil pripravljen za podpis, a so v zadnjem trenutku zamenjali osebo, pooblaščeno za podpis;

                  20.

                  na podlagi letnega poročila o dejavnostih ugotavlja, da je od začetka programa do konca leta 2010 skupno podjetje izvršilo več kot 300 plačil za dodelitev sredstev v višini 9 800 000 EUR; je seznanjen s stališčem skupnega podjetja, da je stanje pogodb in izplačil nesprejemljivo in da je sklenilo ukrepati, da bi:

                              —

                              zagotovilo, da so subjekti v procesu dobro seznanjeni s postopki,

                              —

                              pojasnilo zaporedje dogodkov in izmenjave z nacionalnimi organi financiranja,

                              —

                              opredelilo ukrepe, ki jih je treba sprejeti, in pospešilo postopke,

                              —

                              spremljalo napredek s pomočjo obiskov nacionalnih organov, da bi pregledalo stanje ali pojasnilo postopke;

                  21.

                  poziva skupno podjetje, naj organu za podelitev razrešnice posreduje:

                              —

                              posodobljeno poročilo o sedanjem stanju glede projektov iz prvega in drugega razpisa glede napredka pri sklepanju pogodb in izplačil nepovratnih sredstev,

                              —

                              ocenjevalno poročilo o sprejetih ukrepih za pospešitev procesov sklepanja pogodb in izplačil ter o napredku, doseženim s pomočjo njihovega izvajanja,

                              —

                              posodobljeno poročilo o sedanjem stanju glede projektov iz tretjega razpisa glede sklepanja pogodb in izplačil;

         Uspešnost

                  22.

                  na podlagi letnega poročila skupnega podjetja o dejavnostih ugotavlja, da je bilo 16. decembra 2010 sprejeto poročilo Komisije o prvi vmesni oceni skupnih tehnoloških pobud ARTEMIS in ENIAC;

                  23.

                  poudarja, da so v vmesni oceni tri priporočila za skupno podjetje;

                              —

                              za rešitev težave „parazitiranja“ mora skupno podjetje vzpostaviti sistem, po katerem vsak upravičenec nečlan plača odstotek svojega prispevka Unije kot pristojbino za stroške skupnega podjetja;

                              —

                              ocenjevalni in izbirni procesi morajo biti spremenjeni, da bi izboljšali prilagoditev portfelja financiranih projektov na strateške evropske cilje programa,

                              —

                              države članice in industrijska združenja morajo sodelovati pri vzpostavitvi procesov, s katerimi lahko potencialni predlagatelji dobijo zgodnje in konstruktivne povratne informacije o njihovih obetih glede financiranja,

                        poziva skupno podjetje, naj organ za podelitev razrešnice obvesti o ukrepih, ki so bili uvedeni po rezultatih te prve vmesne ocene;

                  24.

                  je seznanjen z mnenjem skupnega podjetja, da je nezadostna poraba operativnega proračuna vprašanje, ki najbolj vpliva na njegovo zmožnost glede izpolnjevanja nalog; ugotavlja, da je zato skupno podjetje leta 2010 začelo opredeljevati ukrepe, ki bi spodbudili pozitiven razvoj stanja, vključno z:

                              —

                              spodbujanjem opredelitve strateško pomembnih projektov,

                              —

                              opredelitvijo nacionalnih programov, ki bi jim pomagalo, da se jim v evropskem okviru zviša pomen,

                              —

                              vključitvijo dodatnih nacionalnih subjektov financiranja,

                              —

                              optimizacijo financiranja, ki je razdeljeno med programom CATRENE pobude EUREKA in skupnim podjetjem,

                        poziva skupno podjetje, naj organ za podelitev razrešnice obvesti o stanju izvajanja teh ukrepov in o doseženih rezultatih;

                  25.

                  je seznanjen s predlogom Komisije o uvedbi posebnega programa za izvajanje okvirnega programa za raziskave in inovacije (2014–2020) Obzorje 2020, v katerem Komisija omenja možnost združitve ARTEMIS in ENIAC v eno pobudo ter možnost ustanovitve novih skupnih podjetij za izvajanje dela programa Obzorje 2020 o družbenih izzivih; poziva Komisijo, naj organ za podelitev razrešnice o tem redno obvešča;

         Ni sporazuma z državo gostiteljico

                  26.

                  poudarja, da bi moralo skupno podjetje z Belgijo hitro skleniti sporazum z državo gostiteljico glede pisarn, privilegijev, imunitet in druge podpore, ki jo mora Belgija zagotoviti skupnemu podjetju v skladu z ustanovitveno Uredbo (ES) št. 72/2008;

         Horizontalne pripombe o skupnih podjetjih

                  27.

                  poudarja, da je Komisija do sedaj ustanovila sedem skupnih podjetij v skladu s členom 187 Pogodbe o delovanju Evropske unije; ugotavlja, da šest skupnih podjetij (IMI, ARTEMIS, ENIAC, CLEAN SKY, FCH in ITER-F4E) deluje na področju raziskav v sklopu GD Komisije RTD in INFSO, eno podjetje pa je pristojno za razvoj novega sistema upravljanja zračnega prometa (SESAR) na področju prometa, ki ga nadzoruje GD MOVE;

                  28.

                  ugotavlja, da skupna okvirna sredstva, ki naj bi bila potrebna za skupna podjetja za obdobje njihovega obstoja, znašajo 21 793 000 000 EUR;

                  29.

                  ugotavlja, da celoten prispevek Unije, ki naj bi bil potreben za skupna podjetja za obdobje njihovega obstoja, znaša 11 489 000 000 EUR;

                  30.

                  ugotavlja, da je v proračunskem letu 2010 celotni prispevek Unije v proračun skupnih podjetij znašal 505 000 000 EUR;

                  31.

                  poziva Komisijo, naj organu za podelitev razrešnice letno posreduje povzete informacije o celotnem letnem financiranju iz splošnega proračuna Unije za vsako skupno podjetje, da bi zagotovila preglednost in jasnost uporabe sredstev Unije in obnovila zaupanje evropskih davkoplačevalcev;

                  32.

                  pozdravlja pobudo skupnega podjetja ARTEMIS, da v svoje letno poročilo o dejavnostih vključi informacije o spremljanju in pregledovanju tekočih projektov; meni, da bi to morala storiti tudi druga skupna podjetja;

                  33.

                  opominja, da so skupna podjetja javno-zasebna partnerstva in da se zaradi tega prepletajo javni in zasebni interesi; glede na okoliščine meni, da se možnosti navzkrižja interesov ne sme prezreti, temveč jo je treba ustrezno obravnavati; zato poziva skupna podjetja, naj organ za podelitev razrešnice obvestijo o mehanizmih preverjanja, ki obstajajo v njihovih strukturah, da bi omogočili pravilno upravljanje in preprečevanje navzkrižja interesov;

                  34.

                  ugotavlja, da so razen opazne izjeme Skupnega podjetja za ITER in razvoj fuzijske energije skupna podjetja relativno majhne strukture, geografsko skoncentrirane; zato meni, da bi morale združiti svoje vire, kjer je to mogoče;

                  35.

                  poziva Računsko sodišče, naj v poročilih o letnih računovodskih izkazih za proračunsko leto 2011 organu za podelitev razrešnice zagotovi informacije o tem, kako skupna podjetja upoštevajo njegove pripombe;

                  36.

                  poziva Računsko sodišče, naj v razumnem roku zagotovi posebno poročilo Parlamentu o dodatni vrednosti ustanovitve skupnih podjetij za učinkovito izvajanje raziskovalnih, tehnološko-razvojnih in predstavitvenih programov Unije; poleg tega meni, da naj isto poročilo vsebuje tudi oceno učinkovitosti ustanovitve skupnih podjetij.

         (1)  UL C 368, 16.12.2011, str. 48.

         (2)  UL L 248, 16.9.2002, str. 1.

         (3)  UL L 30, 4.2.2008, str. 21.

         (4)  UL L 357, 31.12.2002, str. 72.


title: 2011/209/EU: Sklep Sveta z dne 28. februarja 2011 o podpisu Memoranduma o sodelovanju NAT-I-9406 med Združenimi državami Amerike in Evropsko unijo v imenu Unije in o njegovi začasni uporabi#Memorandum o sodelovanju NAT-I-9406 med Združenimi državami Amerike in Evropsko unijo

text:
               5.4.2011

               SL

               Uradni list Evropske unije

               L 89/1

         SKLEP SVETA
   z dne 28. februarja 2011
   o podpisu Memoranduma o sodelovanju NAT-I-9406 med Združenimi državami Amerike in Evropsko unijo v imenu Unije in o njegovi začasni uporabi
   (2011/209/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 100(2) v povezavi s členom 218(5) Pogodbe,
   ob upoštevanju predloga Evropske komisije,
   ob upoštevanju naslednjega:

               (1)

               Komisija je v skladu s Sklepom Sveta z dne 9. oktobra 2009 o pooblastilu Komisiji za začetek pogajanj v imenu Unije, v pogajanjih dosegla Memorandum o sodelovanju NAT-I-9406 med Združenimi državami Amerike in Evropsko unijo (v nadaljnjem besedilu: Memorandum) pri raziskavah in razvoju na področju civilnega letalstva in Prilogo 1 k temu memorandumu o sodelovanju SESAR–NEXTGEN za globalno interoperabilnost.

               (2)

               Memorandum in Priloga 1 sta bila parafirana 18. junija 2010.

               (3)

               Memorandum in Prilogo 1, bi bilo treba podpisati in začasno uporabljati do zaključka postopkov, potrebnih za sklenitev Memoranduma.

               (4)

               Treba je opredeliti postopkovne določbe za sodelovanje Unije v skupnem odboru, ustanovljenem na podlagi Memoranduma, reševanje nesoglasij ter prenehanje veljavnosti prilog in dodatkov k Memorandumu –

         SPREJEL NASLEDNJI SKLEP:
   Člen 1
   Podpis Memoranduma o sodelovanju NAT-I-9406 med Združenimi državami Amerike in Evropsko unijo in njegove Priloge I se odobri v imenu Unije, s pridržkom sklenitve navedenega Memoranduma.
   Besedili Memoranduma in Priloge 1 sta priloženi k temu sklepu.
   Člen 2
   Predsednik Sveta je pooblaščen da imenuje osebo(-e), pooblaščeno(-e) za podpis Memoranduma in Priloge I v imenu Unije.
   Člen 3
   Memorandum se v Uniji začasno uporablja od datuma njegovega podpisa do začetka njegove veljavnosti.
   Člen 4
   1.   V skupnem odboru, ustanovljenem v skladu s členom III Memoranduma, Unijo zastopa Komisija, ki ji pomagajo predstavniki držav članic.
   2.   Komisija po posvetovanju s posebnim odborom, ki ga imenuje Svet, določi stališče Unije v skupnem odboru, vključno z vprašanji:

               (a)

               sprejetja dodatnih prilog k Memorandumu in njihovih dodatkov;

               (b)

               sprejetja sprememb prilog k Memorandumu in njihovih dodatkov.

         Člen 5
   Komisija lahko sprejme kakršne koli ustrezne ukrepe na podlagi členov II(B), IV, V, VII in VIII Memoranduma.
   Člen 6
   Komisija zastopa Unijo v posvetovanjih na podlagi člena XI Memoranduma.
   Člen 7
   Komisija redno obvešča Svet o izvajanju Memoranduma.

      V Bruslju, 28. februarja 2011

            Za Svet

            Predsednik

         FELLEGI T.

      PREVOD
      MEMORANDUM O SODELOVANJU
      NAT-I-9406 med Združenimi državami Amerike in Evropsko unijo

      KER je skupni cilj Združenih držav Amerike in Evropske unije spodbujanje in izboljšanje sodelovanja pri raziskavah in razvoju na področju civilnega letalstva ter
      KER bo tako sodelovanje spodbujalo razvoj in varnost civilnega letalstva v Združenih državah Amerike in Evropski uniji;
      ZATO se Združene države Amerike in Evropska unija (v nadaljnjem besedilu skupno: pogodbenici, in posamično: pogodbenica) strinjajo, da bodo izvajale skupne programe v skladu z naslednjimi pogoji:

         Člen I

         Cilj

                  A.

                  V tem memorandumu o sodelovanju, vključno z njegovimi prilogami in dodatki (v nadaljnjem besedilu: Memorandum), so določeni pogoji za medsebojno sodelovanje pri spodbujanju in izboljšanju raziskav in razvoja na področju civilnega letalstva. V ta namen lahko pogodbenici glede na razpoložljivost dodeljenih sredstev in drugih potrebnih virov zagotovita osebje, vire in povezane storitve za sodelovanje v obsegu, določenem v prilogah in dodatkih k temu memorandumu.

                  B.

                  Cilje tega memoranduma je mogoče doseči s sodelovanjem na katerem koli od naslednjih področij:

                              1.

                              izmenjava informacij o programih in projektih, rezultatov raziskav ali publikacij;

                              2.

                              izvajanje skupnih analiz;

                              3.

                              usklajevanje raziskovalnih in razvojnih programov in projektov ter njihovo izvajanje na podlagi skupnega prizadevanja;

                              4.

                              izmenjava znanstvenega in tehničnega osebja;

                              5.

                              izmenjava posebne opreme, programske opreme in sistemov za raziskovalne dejavnosti ter študije združljivosti;

                              6.

                              skupna organizacija simpozijev ali konferenc in

                              7.

                              vzajemna posvetovanja za opredelitev usklajenih ukrepov v ustreznih mednarodnih organih.

                  C.

                  Pogodbenici odvisno od veljavnih zakonov, predpisov in politik, ki se lahko dopolnijo ali spremenijo, čim bolj spodbujata vključevanje udeležencev v dejavnosti sodelovanja na podlagi tega memoranduma za zagotovitev primerljivih priložnosti za sodelovanje v njunih raziskovalnih in razvojnih dejavnostih. Pogodbenici udeležence vključujeta v dejavnosti sodelovanja, ki se izvajajo vzajemno in v skladu z naslednjimi načeli:

                              1.

                              vzajemna korist;

                              2.

                              primerljive priložnosti za vključitev v dejavnosti sodelovanja;

                              3.

                              nepristransko in pravično obravnavanje;

                              4.

                              pravočasna izmenjava informacij, ki lahko vplivajo na dejavnosti sodelovanja, in

                              5.

                              preglednost.

                  D.

                  Take dejavnosti sodelovanja potekajo v skladu s posebnimi prilogami in dodatki, opredeljenimi v členu II.

         Člen II

         Izvajanje

                  A.

                  Ta memorandum se izvaja na podlagi posebnih prilog in dodatkov k temu memorandumu. V teh prilogah in dodatkih so ustrezno opisani značaj in trajanje sodelovanja za posamezno področje ali namen ter obravnava vprašanj intelektualne lastnine, odgovornosti, financiranja, razporeditve stroškov in drugih pomembnih vprašanj. Razen če je izrecno navedeno drugače, ima v primeru neskladnosti med določbo v prilogi ali dodatku in določbo v tem memorandumu prednost določba iz Memoranduma.

                  B.

                  Predstavniki Združenih držav Amerike in Evropske unije se redno srečujejo za:

                              1.

                              razpravo o predlogih za nove dejavnosti sodelovanja in

                              2.

                              pregled stanja pri dejavnostih, ki že potekajo in so se začele na podlagi priloge ali dodatka k temu memorandumu.

                  C.

                  Usklajevanje in spodbujanje dejavnosti sodelovanja na podlagi tega memoranduma v imenu vlade Združenih držav Amerike izvaja Zvezna uprava za letalstvo, v imenu Evropske unije pa Evropska komisija.

                  D.

                  Pristojni uradi za usklajevanje in upravljanje tega memoranduma, kjer bi bilo treba vložiti vse zahtevke za storitve na podlagi tega memoranduma, so:

                              1.

                              za Združene države Amerike:

                                          Federal Aviation Administration

                                          Office of International Aviation

                                          Wilbur Wright Bldg., 6th Floor, East

                                          600 Independence Ave., S.W.

                                          Washington, D.C.

                                          20591 – USA

                                          Telefon: +1 2023858900

                                          Telefaks +1 2022675032

                              2.

                              za Evropsko unijo:

                                          European Commission

                                          Directorate-General for Mobility and Transport

                                          Directorate for Air Transport

                                          1040 Brussels – Belgium

                                          Telefon: +32 22968430

                                          Telefaks +32 22968353

                  E.

                  Vzpostavijo se zveze za tehnični program za posamezne dejavnosti, kot je določeno v prilogah in dodatkih k temu memorandumu.

         Člen III

         Izvršno upravljanje

                  A.

                  Pogodbenici ustanovita skupni odbor, ki je odgovoren za zagotovitev učinkovitega delovanja tega memoranduma in se redno sestaja za ocenjevanje učinkovitosti njegovega izvajanja.

                  B.

                  Skupni odbor sestavljajo predstavniki:

                              1.

                              Združenih držav Amerike, in sicer Zvezna uprava za letalstvo (FAA, sopredsedujoči), ter

                              2.

                              Evropske unije, in sicer Evropska komisija (sopredsedujoči) skupaj s predstavniki držav članic Evropske unije.

                  C.

                  Skupni odbor lahko k sodelovanju priložnostno povabi strokovnjake s posameznih področij. Skupni odbor lahko ustanovi tehnične delovne skupine, pri čemer nadzoruje njihovo delo ter delo odborov in skupin, ustanovljenih na podlagi posameznih prilog in dodatkov. Skupni odbor razvija in sprejema notranje postopke upravljanja.

                  D.

                  Vse sklepe v skupnem odboru soglasno sprejmeta pogodbenici, ki odbor sestavljata. Ti sklepi so pisni, pri čemer jih podpišejo predstavniki pogodbenic v skupnem odboru.

                  E.

                  Skupni odbor lahko obravnava kakršno koli vprašanje v zvezi z delovanjem tega memoranduma ter njegovih prilog in dodatkov. Zlasti je odgovoren za:

                              1.

                              zagotovitev foruma za razpravo v okviru področja uporabe tega memoranduma ter njegovih prilog in dodatkov o:

                                          (a)

                                          vprašanjih, ki se lahko pojavijo, in spremembah, ki lahko vplivajo na izvajanje tega memoranduma ter njegovih prilog in dodatkov;

                                          (b)

                                          skupnih pristopih k uvajanju novih tehnologij in postopkov, raziskovalnim in ocenjevalnim programom ter drugim področjem v skupnem interesu in

                                          (c)

                                          osnutkih predpisov in zakonodaje, ki jih pripravi katera od pogodbenic in bi lahko vplivali na interese druge pogodbenice, v okviru področja uporabe tega memoranduma ter njegovih prilog in dodatkov;

                              2.

                              sprejetje dodatnih prilog k temu memorandumu in dodatkov k tem prilogam, kot je to primerno;

                              3.

                              sprejetje sprememb prilog k temu memorandumu in dodatkov k tem prilogam, kot je to primerno, ter

                              4.

                              predložitev predlogov pogodbenicam za druge spremembe tega memoranduma, kot je to primerno.

         Člen IV

         Izmenjava osebja

      Pogodbenici si lahko po potrebi izmenjata tehnično osebje za izvajanje dejavnosti, opisanih v prilogi ali dodatku k temu memorandumu. Vse take izmenjave so v skladu s pogoji, določenimi v tem memorandumu ter njegovih prilogah in dodatkih. Tehnično osebje, ki si ga izmenjata pogodbenici, opravlja delo, kot je določeno v prilogi ali dodatku. Tako tehnično osebje je lahko osebje agencij ali izvajalcev v Združenih državah ali Evropski uniji, kot se pogodbenici medsebojno sporazumeta.

         Člen V

         Določbe o izposoji opreme

      Ena od pogodbenic (v nadaljnjem besedilu: pogodbenica posojevalka) lahko drugi pogodbenici (v nadaljnjem besedilu: pogodbenica izposojevalka) na podlagi priloge ali dodatka k temu memorandumu posodi opremo. Za vsakršno izposojo opreme se uporabljajo naslednje splošne določbe, razen če je v prilogi ali dodatku določeno drugače:

                  A.

                  Pogodbenica posojevalka določi vrednost opreme, ki se posoja.

                  B.

                  Pogodbenica izposojevalka skrbništvo in lastništvo nad opremo prevzame v objektu pogodbenice posojevalke, ki sta ga pogodbenici določili v prilogi ali dodatku. Pogodbenica izposojevalka opremo obdrži, dokler je v skladu z odstavkom H spodaj ne vrne pogodbenici posojevalki.

                  C.

                  Pogodbenica izposojevalka vso opremo na svoje lastne stroške prepelje v objekt, ki sta ga pogodbenici določili v prilogi ali dodatku.

                  D.

                  Pogodbenici sodelujeta pri pridobivanju kakršnih koli izvoznih dovoljenj in drugih dokumentov, potrebnih za pošiljanje opreme.

                  E.

                  Pogodbenica izposojevalka je odgovorna za namestitev opreme v objektu, ki sta ga pogodbenici določili v prilogi ali dodatku. Pogodbenica posojevalka pogodbenici izposojevalki po potrebi zagotovi pomoč pri namestitvi opreme, izposojene na podlagi pogojev, o katerih sta se pogodbenici dogovorili.

                  F.

                  Pogodbenica izposojevalka med posojilnim obdobjem opremo uporablja in ohranja v ustreznem stanju, zagotavlja stalno obratovanje opreme in dovoli, da pogodbenica posojevalka kadar koli, ko je to razumno, opravi pregled.

                  G.

                  Pogodbenica posojevalka pogodbenici izposojevalki pomaga pri iskanju virov dobave za običajne elemente in posebne dele, ki pogodbenici izposojevalki niso neposredno na voljo.

                  H.

                  Pogodbenica izposojevalka po poteku veljavnosti ali odpovedi ustrezne priloge ali dodatka k temu memorandumu ali po koncu uporabe opreme to opremo na svoje stroške vrne pogodbenici posojevalki.

                  I.

                  V primeru izgube ali poškodbe kakršne koli opreme, ki je bila izposojena na podlagi tega memoranduma ter katere skrbništvo in posest je prevzela pogodbenica izposojevalka, slednja pogodbenica po presoji pogodbenice posojevalke opremo popravi ali izplača odškodnino v vrednosti (ki jo je pogodbenica posojevalka določila v odstavku A zgoraj) izgubljene ali poškodovane opreme.

                  J.

                  Kakršna koli oprema, ki se izmenja na podlagi tega memoranduma, je namenjena le raziskavam, razvoju in potrjevanju ter se nikakor ne uporablja na kakršen koli način za aktivno civilno letalstvo ali drugo operativno uporabo.

                  K.

                  Kakršni koli prenosi tehnologije, opreme ali drugih elementov na podlagi tega memoranduma so v skladu z veljavnimi zakoni in politikami pogodbenic.

         Člen VI

         Financiranje

                  A.

                  Razen če je v prilogi ali dodatku k temu memorandumu določeno drugače, vsaka pogodbenica sama krije stroške dejavnosti, ki jih izvaja na podlagi tega memoranduma.

                  B.

                  Združene države so Memorandumu dodelile številko NAT-I-9406 za identificiranje tega programa sodelovanja, pri čemer se na to številko sklicujejo vsi dopisi v zvezi s tem memorandumom.

         Člen VII

         Posredovanje informacij

                  A.

                  Razen če je to določeno v veljavni zakonodaji ali predhodnem pisnem dogovoru med pogodbenicama, nobena od pogodbenic ne posreduje nobenih informacij ali gradiva v zvezi z nalogami ali programi, dogovorjenimi na podlagi tega memoranduma ter njegovih prilog in dodatkov, tretjim stranem, ki niso (i) izvajalci ali podizvajalci, ki sodelujejo pri nalogah in programih, v kolikor so potrebni za izvajanje teh nalog in programov, ali (ii) drugi vladni organi pogodbenic.

                  B.

                  Če ena od pogodbenic ugotovi, da na podlagi svoje zakonodaje ali predpisov ne bo mogla ali lahko upravičeno pričakuje, da ne bo mogla izpolniti določb o nerazkrivanju informacij iz tega člena, o tem takoj in pred razkritjem obvesti drugo pogodbenico. Pogodbenici se nato posvetujeta in določita ustrezne nadaljnje ukrepe.

         Člen VIII

         Pravice intelektualne lastnine

                  A.

                  Pogodbenica, ki v skladu s pogoji iz priloge ali dodatka k temu memorandumu drugi pogodbenici zagotovi intelektualno lastnino (ki za namene tega memoranduma vključuje analize, poročila, zbirke podatkov, programsko opremo, strokovno znanje in izkušnje, tehnične in poslovno občutljive informacije, podatke in evidence ter povezano dokumentacijo in gradivo ne glede na obliko ali vrsto medijev, na katere se lahko zapišejo), ohrani take lastninske pravice do intelektualne lastnine, kot jih je imela ob izmenjavi. Pogodbenica, ki v skladu s prilogo ali dodatkom k temu memorandumu zagotovi dokument ali drugo intelektualno lastnino, ta dokument ali drugo intelektualno lastnino jasno označi kot zaupno, lastniško ali kot poslovno skrivnost, kot je to ustrezno.

                  B.

                  Razen če je v prilogi ali dodatku k temu memorandumu določeno drugače, pogodbenica, ki na podlagi tega memoranduma prejme intelektualno lastnino od druge pogodbenice:

                              1.

                              ne pridobi nobenih lastninskih pravic na intelektualni lastnini s tem, ko jo prejme od druge pogodbenice, in

                              2.

                              intelektualne lastnine ne razkrije tretji strani, ki ni izvajalec ali podizvajalec, vključen v program, ki je povezan s prilogo ali dodatkom k temu memorandumu, brez predhodnega pisnega soglasja druge pogodbenice. V primeru razkritja izvajalcu ali podizvajalcu, vključenemu v program, pogodbenica, ki razkrije informacijo:

                                          (a)

                                          omeji uporabo intelektualne lastnine pri izvajalcu ali podizvajalcu na namene, določene v veljavni prilogi ali dodatku, in

                                          (b)

                                          izvajalcu ali podizvajalcu prepove nadaljnja razkritja intelektualne lastnine tretjim stranem, razen če druga pogodbenica vnaprej in pisno poda svoje soglasje z nadaljnjimi razkritji.

                  C.

                  Razen če je v prilogi ali dodatku k temu memorandumu določeno drugače, imata lastninske pravice na kakršni koli intelektualni lastnini, ki jo pogodbenici v skladu s tem memorandumom in njegovimi prilogami ali dodatki razvijeta skupaj, obe pogodbenici.

                              1.

                              Vsaka pogodbenica ima v vseh državah neizključno in nepreklicno pravico do reproduciranja, priprave izpeljanih del, javnega razširjanja in prevajanja take intelektualne lastnine, pod pogojem, da to reproduciranje, priprava, razširjanje in prevajanje ne vplivajo na varstvo pravic intelektualne lastnine druge pogodbenice. Vsaka pogodbenica ali njeni organi za izvajanje imajo pravico, da prevod pregledajo pred javno distribucijo.

                              2.

                              Na vseh izvodih člankov v znanstvenih in tehničnih revijah, nelastniških znanstvenih poročilih in knjigah, ki so namenjeni javni distribuciji in so neposreden rezultat sodelovanja na podlagi tega memoranduma in njegovih prilog ali dodatkov, so navedena imena avtorjev dela, razen če avtor to izrecno zavrne.

                  D.

                  Če se pogodbenica ne strinja z označitvijo dokumenta ali druge intelektualne lastnine, ki jo v skladu s prilogo ali dodatkom k temu memorandumu zagotovi druga pogodbenica, kot zaupne, lastniške ali kot poslovne skrivnosti, pogodbenica, ki se ne strinja s to označitvijo, zahteva posvetovanje z drugo pogodbenico za razrešitev tega vprašanja. Posvetovanja lahko potekajo vzporedno s srečanjem skupnega odbora ali drugih takšnih odborov, ki se lahko ustanovijo na podlagi priloge ali dodatka k temu memorandumu.

         Člen IX

         Imuniteta in odgovornost

                  A.

                  Pogodbenici vprašanja imunitete in odgovornosti, povezana z dejavnostmi na podlagi tega memoranduma, obravnavata v ustrezni prilogi ali dodatku, kot je to primerno.

                  B.

                  Pogodbenici se strinjata, da se vse dejavnosti, začete na podlagi tega memoranduma in njegovih prilog ali dodatkov, izvajajo z ustrezno strokovno skrbnostjo ter da se izvedejo vsa razumna prizadevanja za zmanjšanje morebitnih tveganj za tretje strani in se izpolnijo vse zahteve glede varnosti in nadzora.

         Člen X

         Spremembe

                  A.

                  Pogodbenici lahko spremenita ta memorandum ter njegove priloge ali dodatke. Podrobnosti o kakršni koli taki spremembi pogodbenici zabeležita v pisnem dogovoru, ki ga podpišeta obe pogodbenici.

                  B.

                  Spremembe prilog ali dodatkov k temu memorandumu, ki jih sprejme skupni odbor, začnejo veljati po sklepu skupnega odbora na podlagi člena III.D tega memoranduma, ki ga v imenu pogodbenic podpišeta sopredsedujoča skupnega odbora.

         Člen XI

         Reševanje nesoglasij

      Pogodbenici kakršna koli nesoglasja v zvezi z razlago ali uporabo tega memoranduma ali njegovih prilog ali dodatkov rešujeta z medsebojnimi posvetovanji. Pogodbenici kakršnih koli takih nesoglasij ne posredujeta v reševanje mednarodnemu sodišču ali tretji strani.

         Člen XII

         Začetek veljavnosti in odpoved

                  A.

                  Memorandum se začasno uporablja od datuma podpisa do začetka njegove veljavnosti.

                  B.

                  Ta memorandum začne veljati, ko se pogodbenici medsebojno pisno uradno obvestita, da so bili končani ustrezni notranji postopki za začetek veljavnosti Memoranduma, in velja do odpovedi.

                  C.

                  Vsaka posamezna priloga ali dodatek, ki ga skupni odbor sprejme po začetku veljavnosti tega memoranduma, začne veljati po sklepu skupnega odbora na podlagi člena III.D tega memoranduma, ki ga v imenu pogodbenic podpišeta sopredsedujoča skupnega odbora.

                  D.

                  Vsaka od pogodbenic lahko ta memorandum ali njegove priloge ali dodatke kadar koli odpove tako, da o tem šestdeset (60) dni prej pisno obvesti drugo pogodbenico. Odpoved tega memoranduma ne vpliva na pravice in obveznosti pogodbenic na podlagi členov V, VII, VIII in IX. Vsaka pogodbenica ima na voljo sto dvajset (120) dni, da po odpovedi tega memoranduma ali njegovih prilog ali dodatkov konča svoje dejavnosti. Z odpovedjo tega memoranduma prenehajo veljati tudi vse priloge in dodatki, ki sta jih pogodbenici sprejeli na podlagi Memoranduma.

         Člen XIII

         Pooblastila

      Združene države in Evropska unija se strinjajo z določbami tega memoranduma, kar s podpisi potrjujejo njihovi ustrezno pooblaščeni predstavniki.

         V Budimpešti, dne tretjega marca leta dva tisoč enajst.

               Za Združene države Amerike

               Za Evropsko unijo

         PRILOGA 1
         K MEMORANDUMU O SODELOVANJU NAT-I-9406 MED ZDRUŽENIMI DRŽAVAMI AMERIKE IN EVROPSKO UNIJO SODELOVANJE SESAR–NEXTGEN ZA GLOBALNO INTEROPERABILNOST
         KER sta SESAR in NextGen programa Evropske unije in Združenih držav Amerike za razvoj nove generacije sistemov za upravljanje zračnega prometa;
         KER je bilo z Uredbo Sveta (ES) št. 219/2007 z dne 27. februarja 2007 ustanovljeno skupno podjetje SESAR za upravljanje razvojne faze projekta SESAR;
         ZATO so se Združene države Amerike in Evropska unija (v nadaljnjem besedilu skupno: pogodbenici, in posamezno: pogodbenica) dogovorile o naslednjem:

            Člen I

            Namen

         Namen te priloge je izvajanje Memoranduma o sodelovanju NAT-I-9406 med Združenimi državami Amerike in Evropsko unijo (v nadaljnjem besedilu: Memorandum) z določitvijo pogojev, v skladu s katerimi pogodbenici vzpostavita sodelovanje za zagotovitev globalne interoperabilnosti njunih programov za posodobitev upravljanja zračnega prometa (ATM), NextGen in SESAR, pri čemer upoštevata interese civilnih in vojaških uporabnikov zračnega prostora.

            Člen II

            Opredelitve pojmov

         V tej prilogi pojem „potrjevanje“ pomeni, da se skozi celotni razvojni krog potrjuje, da predlagana rešitev, vključno z zasnovo, sistemom in postopki, izpolnjuje potrebe zainteresiranih strani.

            Člen III

            Načela

         Pogodbenici v okviru programov NextGen in SESAR ter v skladu z načeli iz člena I.C Memoranduma:

                     A.

                     po potrebi dovolita sodelovanje vladnih in industrijskih subjektov druge pogodbenice v ustreznih posvetovalnih organih in industrijskih pobudah v skladu z veljavnimi zakoni in predpisi ter pravili, ki urejajo take organe in pobude;

                     B.

                     si prizadevata, da zainteresiranim industrijskim stranem druge pogodbenice zagotovita priložnost, da prispevajo k delovnim programom ter imajo dostop do informacij in rezultatov iz enakovrednih raziskovalnih in razvojnih programov ter projektov, in

                     C.

                     v odboru na visoki ravni, ustanovljenem na podlagi člena V te priloge, v dokumentih, priloženih tej prilogi (v nadaljnjem besedilu: spremljevalni dokumenti), skupaj opredelita področja, na katerih se kažejo posebne možnosti za sodelovanje v posvetovalnih organih, pobudah ter raziskovalnih programih in projektih posamezne pogodbenice, zlasti področja, na katerih je mogoče prispevati k opredelitvi sistema na visoki ravni, kot so interoperabilnost, opredelitev arhitekture in tehnična izhodišča.

               Odbor na visoki ravni spremlja izvajanje tega člena in po potrebi posodobi spremljevalne dokumente.

            Člen IV

            Področje dela

         A.   Področje dela vključuje prispevek k raziskavam, razvoju in potrjevanju ATM za globalno interoperabilnost. Delo lahko vključuje, vendar na to ni omejeno, dejavnosti iz odstavkov 1 do 5 tega člena.
         1.   Transverzalne dejavnosti
         Transverzalne dejavnosti zajemajo naloge, ki niso značilne za posamezen postopkovni ali tehnični razvoj, ampak vključujejo medsebojne povezave med programoma SESAR in NextGen. Te dejavnosti so posebej pomembne za sodelovanje, saj ima lahko vsak odstopajoč pristop široke materialne posledice za usklajevanje in interoperabilnost. Na tem področju pogodbenici nameravata obravnavati:

                     (a)

                     načrt in zasnovo operacij;

                     (b)

                     določbo o razdvajanju letal;

                     (c)

                     načrtovanje, vključno s standardizacijo in predpisi za lažje izvajanje sinhronizacije;

                     (d)

                     poslovni model in načrtovanje naložb;

                     (e)

                     okolje;

                     (f)

                     usklajevanje tehničnih prizadevanj v podporo dejavnostim standardizacije na svetovni ravni in ravni ICAO na področju posodobitve ATM;

                     (g)

                     sinhronizacijo in skladnost načrtov letalske elektronike za zagotovitev najboljše gospodarske smotrnosti za uporabnike zračnega prostora ter

                     (h)

                     usklajeno uveljavljanje tehničnih in operativnih sprememb za doseganje/ohranjanje brezhibnih operacij z vidika uporabnika zračnega prostora.

               2.   Upravljanje informacij
         Ključni poudarek na upravljanju informacij je namenjen zagotavljanju pravočasnega razširjanja točnih in ustreznih informacij v zvezi z ATM po vsej skupnosti zainteresiranih strani na način, ki poteka nemoteno (interoperabilno) in varno ter podpira skupno odločanje. Na tem področju pogodbenici nameravata obravnavati:

                     (a)

                     interoperabilnost upravljanja informacij za celotni sistem (SWIM);

                     (b)

                     interoperabilnost upravljanja letalskih informacij (AIM) in

                     (c)

                     izmenjavo meteoroloških podatkov.

               3.   Upravljanje krivulje leta
         Upravljanje krivulje leta zajema izmenjavo zrak-zrak in zrak-zemlja za štiridimenzionalne (4D) krivulje, pri katerih je treba vedno in v vseh fazah leta uporabiti skladen pristop k terminologiji, opredelitvi in izmenjavi informacij o letih. Na tem področju pogodbenici nameravata obravnavati:

                     (a)

                     skupno opredelitev in sporočanje krivulj leta;

                     (b)

                     načrtovanje letov in posodobitve dinamičnega načrta letov;

                     (c)

                     upravljanje prometa (vključno z vključitvijo in napovedovanjem krivulj leta);

                     (d)

                     vključitev brezpilotnih letalskih sistemov (UAS) v upravljanje zračnega prometa in

                     (e)

                     približevanje zasnov operacij, opredelitev storitev in njihove uporabe pri programih SESAR in NextGen, vključno s 4D-opredelitvijo krivulj leta in formatom za poročanje o operacijah.

               4.   Komunikacije, navigacija in spremljanje (CNS) ter letalska interoperabilnost
         CNS in letalska interoperabilnost vključujejo načrtovanje letalske opreme ter razvoj medsebojno povezljivih aplikacij in sistemov zrak-zrak in zrak-zemlja. Na tem področju pogodbenici nameravata obravnavati:

                     (a)

                     letalsko interoperabilnost, vključno:

                                 (i)

                                 s sistemom za izogibanje trčenj v zraku (ACAS);

                                 (ii)

                                 z načrtom letalske elektronike in

                                 (iii)

                                 s sistemi za pomoč pri razdvajanju letal (ASAS) za pomoč na ravni zemlja-zemlja in zrak-zemlja;

                     (b)

                     komunikacije, vključno s:

                                 (i)

                                 storitvami in tehnologijo podatkovnih zvez ter

                                 (ii)

                                 prilagodljivo komunikacijsko strukturo;

                     (c)

                     navigacijo, vključno z:

                                 (i)

                                 navigacijo na podlagi delovanja in

                                 (ii)

                                 aplikacijami globalnega navigacijskega satelitskega sistema (GNSS) med letom in priletom, vključno s priletom z vertikalnim vodenjem;

                     (d)

                     nadzor, vključno:

                                 (i)

                                 s storitvami in tehnologijo avtomatskega odvisnega nadzora (ADS) ter

                                 (ii)

                                 z nadzorom na tleh.

               5.   Skupni projekti
         Skupni projekti vključujejo priložnostne projekte, za katere se pogodbenici strinjata, da je potrebno osredotočeno usklajevanje in sodelovanje. Na tem področju pogodbenici nameravata obravnavati:

                     (a)

                     atlantsko pobudo interoperabilnosti za zmanjšanje emisij (AIRE) in

                     (b)

                     izboljšave pri spremljanju in ugotavljanju položaja zrakoplovov nad oceani in oddaljenimi regijami.

               B.   Pogodbenici po potrebi na vzajemni osnovi, in sicer posamezno ali skupno za medsebojno izmenjavo, pripravita poročila, v katerih opišeta zasnovo uporabe, modele, prototipe, ocene, potrjevanje in primerjalne študije v zvezi s tehničnimi in operativnimi vidiki ATM. Pri ocenjevanju in potrjevanju se lahko uporabljajo različna orodja, kot so simulacije in preskusi v živo.

            Člen V

            Upravljanje

         Pogodbenici glede na razpoložljivost sredstev vzpostavita in upravljata projekte in dejavnosti ter zagotovita, da je delo, ki se opravlja, pragmatično, pravočasno in usmerjeno v rezultate. V ta namen se vzpostavijo naslednje ravni upravljanja:

                     A.

                     Odbor na visoki ravni, ki ga sestavlja enako število udeležencev iz Evropske komisije, ki jim lahko pomaga skupno podjetje SESAR, in iz Zvezne uprave za letalstvo (FAA).

                                 1.

                                 Odboru na visoki ravni skupaj predsedujeta predstavnika iz Evropske komisije in FAA. Odbor na visoki ravni se sestane vsaj enkrat na leto, pri čemer:

                                             (a)

                                             nadzoruje sodelovanje SESAR–NextGen;

                                             (b)

                                             oceni dosežene rezultate;

                                             (c)

                                             odloča o začetku novih projektov in dejavnosti na podlagi predloga spodaj opredeljenega usklajevalnega odbora;

                                             (d)

                                             odloča o predlogih za nove dodatke ali spremembe obstoječih dodatkov k tej prilogi, ki jih v skladu s členom III.D Memoranduma posreduje v odobritev skupnemu odboru;

                                             (e)

                                             daje navodila spodaj opredeljenemu usklajevalnemu odboru in

                                             (f)

                                             spremlja izvajanje člena III te priloge in se po potrebi posvetuje o mehanizmih za sodelovanje industrije ali posreduje vprašanja skupnemu odboru, ustanovljenemu na podlagi Memoranduma.

                                 2.

                                 Odbor na visoki ravni določi delovne postopke, pri čemer vse sklepe soglasno sprejmeta sopredsedujoča.

                                 3.

                                 Odbor na visoki ravni poroča skupnemu odboru, ustanovljenemu na podlagi člena III Memoranduma.

                     B.

                     Usklajevalni odbor, ki ga sestavlja ustrezno in omejeno število udeležencev iz skupnega podjetja SESAR in organizacije FAA za zračni promet, ki jim lahko pomagajo strokovnjaki.

                                 1.

                                 Usklajevalnemu odboru skupaj predsedujeta po en predstavnik iz skupnega podjetja SESAR in organizacije FAA za zračni promet. Usklajevalni odbor se sestane vsaj dvakrat na leto, pri čemer:

                                             (a)

                                             spremlja napredek tekočih skupnih projektov in dejavnosti, kot so opredeljeni v dodatkih;

                                             (b)

                                             zagotavlja učinkovito izvajanje dodatkov v spodaj opredeljenih delovnih skupinah;

                                             (c)

                                             zagotavlja učinkovito izvajanje člena III te priloge;

                                             (d)

                                             pripravlja poročila za odbor na visoki ravni ali

                                             (e)

                                             obravnava predloge, ki se predložijo odboru na visoki ravni, vključno z novimi dodatki ali spremembami obstoječih dodatkov k tej prilogi.

                                 2.

                                 Usklajevalni odbor določi svoje delovne postopke, pri čemer vse sklepe soglasno sprejmeta sopredsedujoča.

                     C.

                     Delovne skupine, ki so namenjene posebnim projektom ali dejavnostim, opisanim v dodatkih. Vsako delovno skupino sestavlja primerno in omejeno število udeležencev. Delovne skupine se sestajajo po potrebi, izpolnjujejo navodila usklajevalnega odbora in mu redno poročajo.

            Člen VI

            Imuniteta in odgovornost

         Pogodbenici vprašanja imunitete in odgovornosti, povezana z dejavnostmi na podlagi te priloge, obravnavata v ustreznem dodatku, kot je to primerno.

            Člen VII

            Izvajanje

         A.   Vso delo, zagotovljeno na podlagi te priloge, je opisano v dodatkih, ki ob začetku njihove veljavnosti postanejo del te priloge.
         B.   Vsak dodatek se zaporedno oštevilči in vključuje opis dela, ki ga bosta opravljali pogodbenici ali subjekti, ki jih imenujeta za opravljanje dela, vključno z lokacijo in načrtovanim trajanjem dela, osebjem in drugimi viri, potrebnimi za dokončanje dela, ocenjenimi stroški in vsemi drugimi ustreznimi informacijami v zvezi z delom.

            Člen VIII

            Finančne določbe

         Financiranje za delo, ki se bo opravilo na podlagi te priloge, se zagotovi v skladu s členom VI Memoranduma.

            Člen IX

            Kontaktne točke

         A.   Pristojni uradi za usklajevanje in upravljanje te priloge so:

                     1.

                     za Združene države Amerike:

                                 Africa, Europe & Middle East Office, AEU-10

                                 Federal Aviation Administration

                                 Wilbur Wright Bldg., 6th Floor, East

                                 600 Independence Avenue, S.W.

                                 Washington, D.C. 20591 –

                                 USA

                                 Telefon: +1 2023858905

                                 Telefaks +1 2022675032

                     2.

                     za Evropsko unijo:

                                 Single European Sky and ATC Modernisation Unit

                                 Directorate-General for Mobility and Transport

                                 Directorate for Air Transport

                                 European Commission

                                 Rue de Mot 24

                                 1040 Brussels –

                                 Belgium

                                 Telefon: +32 22968430

                                 Telefaks +32 22968353

               B.   Vzpostavijo se zveze za tehnični program za posamezne dejavnosti, kot je določeno v dodatkih k tej prilogi.

            Člen X

            Začetek in odpoved

         A.   Ta priloga se začasno uporablja od datuma podpisa do njenega začetka veljavnosti.
         B.   Ta priloga začne veljati, ko se pogodbenici medsebojno pisno uradno obvestita, da so bili končani ustrezni notranji postopki za začetek veljavnosti te priloge, in velja do odpovedi v skladu s členom XII Memoranduma. Z odpovedjo te priloge prenehajo veljati vsi dodatki, ki sta jih pogodbenici sprejeli na podlagi te priloge.

            Člen XI

            Pooblastila

         Združene države Amerike in Evropska unija se strinjajo z določbami te priloge, kar s podpisi potrjujejo njihovi ustrezno pooblaščeni predstavniki.

            V Budimpešti, dne tretjega marca leta dva tisoč enajst.

                  Za Združene države Amerike

                  Za Evropsko unijo


title: 2012/804/EU: Sklep Evropskega parlamenta z dne 23. oktobra 2012 o razrešnici glede izvrševanja proračuna Evropske agencije za okolje za proračunsko leto 2010#Resolucija Evropskega parlamenta z dne 23. oktobra 2012 s pripombami, ki so del sklepa o razrešnici glede izvrševanja proračuna Evropske agencije za okolje za proračunsko leto 2010

text:
               20.12.2012

               SL

               Uradni list Evropske unije

               L 350/89

         SKLEP EVROPSKEGA PARLAMENTA
   z dne 23. oktobra 2012
   o razrešnici glede izvrševanja proračuna Evropske agencije za okolje za proračunsko leto 2010
   (2012/804/EU)
   EVROPSKI PARLAMENT,

               —

               ob upoštevanju letnih računovodskih izkazov Evropske agencije za okolje za proračunsko leto 2010,

               —

               ob upoštevanju poročila Računskega sodišča o letnih računovodskih izkazih Evropske agencije za okolje za proračunsko leto 2010, skupaj z odgovori Agencije (1),

               —

               ob upoštevanju priporočila Sveta z dne 21. februarja 2012 (06083/2012 – C7-0051/2012),

               —

               ob upoštevanju svojega sklepa z dne 10. maja 2012 (2) o odlogu sklepa o podelitvi razrešnice glede izvrševanja proračuna Evropske agencije za okolje za proračunsko leto 2010, svoje resolucije, ki spremlja sklep, in odgovorov izvršne direktorice Evropske agencije za okolje,

               —

               ob upoštevanju člena 319 Pogodbe o delovanju Evropske unije,

               —

               ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (3), in zlasti člena 185 Uredbe,

               —

               ob upoštevanju Uredbe Sveta (EGS) št. 1210/90 z dne 7. maja 1990 o ustanovitvi Evropske agencije za okolje in Evropskega okoljskega informacijskega in opazovalnega omrežja (4), in zlasti člena 13 Uredbe,

               —

               ob upoštevanju Uredbe (ES) št. 401/2009 Evropskega parlamenta in Sveta z dne 23. aprila 2009 o Evropski agenciji za okolje in Evropskem okoljskem informacijskem in opazovalnem omrežju (5), in zlasti člena 13 Uredbe,

               —

               ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi, ki se uporablja za splošni proračun Evropskih skupnosti (6), in zlasti člena 94 Uredbe,

               —

               ob upoštevanju skupne izjave o decentraliziranih agencijah in k njej priloženega skupnega pristopa, ki je bila dogovorjena junija 2012 med Evropskim parlamentom, Svetom in Komisijo na podlagi dela medinstitucionalne delovne skupine za decentralizirane agencije, oblikovane marca 2009, in zlasti razdelkov o upravljanju, dejavnostih, načrtovanju, odgovornosti in preglednosti skupnega pristopa,

               —

               ob upoštevanju člena 77 in Priloge VI Poslovnika,

               —

               ob upoštevanju drugega poročila Odbora za proračunski nadzor in mnenja Odbora za okolje, javno zdravje in varnost hrane (A7-0300/2012),

               1.

               podeli razrešnico izvršni direktorici Evropske agencije za okolje glede izvrševanja proračuna agencije za proračunsko leto 2010;

               2.

               navaja svoje pripombe v spodnji resoluciji;

               3.

               naroči svojemu predsedniku, naj ta sklep in resolucijo, ki je del sklepa, posreduje izvršni direktorici Evropske agencije za okolje, Svetu, Komisiji in Računskemu sodišču ter poskrbi za objavo v Uradnem listu Evropske unije (serija L).

            Predsednik

         Martin SCHULZ

            Generalni sekretar

         Klaus WELLE

      (1)  UL C 366, 15.12.2011, str. 57.

      (2)  UL L 286, 17.10.2012, str. 356.

      (3)  UL L 248, 16.9.2002, str. 1.

      (4)  UL L 120, 11.5.1990, str. 1.

      (5)  UL L 126, 21.5.2009, str. 13.

      (6)  UL L 357, 31.12.2002, str. 72.

      RESOLUCIJA EVROPSKEGA PARLAMENTA
      z dne 23. oktobra 2012
      s pripombami, ki so del sklepa o razrešnici glede izvrševanja proračuna Evropske agencije za okolje za proračunsko leto 2010
      EVROPSKI PARLAMENT,

                  —

                  ob upoštevanju letnih računovodskih izkazov Evropske agencije za okolje za proračunsko leto 2010,

                  —

                  ob upoštevanju poročila Računskega sodišča o letnih računovodskih izkazih Evropske agencije za okolje za proračunsko leto 2010, skupaj z odgovori Agencije (1),

                  —

                  ob upoštevanju priporočila Sveta z dne 21. februarja 2012 (06083/2012 – C7-0051/2012),

                  —

                  ob upoštevanju svojega sklepa z dne 10. maja 2012 (2) o odlogu sklepa o podelitvi razrešnice glede izvrševanja proračuna Evropske agencije za okolje za proračunsko leto 2010, svoje resolucije, ki spremlja sklep, in odgovorov izvršne direktorice Evropske agencije za okolje,

                  —

                  ob upoštevanju člena 319 Pogodbe o delovanju Evropske unije,

                  —

                  ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (3), in zlasti člena 185 Uredbe,

                  —

                  ob upoštevanju Uredbe Sveta (EGS) št. 1210/90 z dne 7. maja 1990 o ustanovitvi Evropske agencije za okolje in Evropskega okoljskega informacijskega in opazovalnega omrežja (4), in zlasti člena 13 Uredbe,

                  —

                  ob upoštevanju Uredbe (ES) št. 401/2009 Evropskega parlamenta in Sveta z dne 23. aprila 2009 o Evropski agenciji za okolje in Evropskem okoljskem informacijskem in opazovalnem omrežju (5), in zlasti člena 13 Uredbe,

                  —

                  ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi, ki se uporablja za splošni proračun Evropskih skupnosti (6), in zlasti člena 94 Uredbe,

                  —

                  ob upoštevanju skupne izjave o decentraliziranih agencijah in k njej priloženega skupnega pristopa, ki je bila dogovorjena junija 2012 med Evropskim parlamentom, Svetom in Komisijo na podlagi dela medinstitucionalne delovne skupine za decentralizirane agencije, oblikovane marca 2009, in zlasti razdelkov o upravljanju, dejavnostih, načrtovanju, odgovornosti in preglednosti skupnega pristopa,

                  —

                  ob upoštevanju člena 77 in Priloge VI Poslovnika,

                  —

                  ob upoštevanju drugega poročila Odbora za proračunski nadzor in mnenja Odbora za okolje, javno zdravje in varnost hrane (A7-0300/2012),

                  A.

                  ker je Evropski parlament 10. maja 2012 sklenil odložiti svoj sklep o podelitvi razrešnice in odobritvi zaključka poslovnih knjig Evropske agencije za okolje (agencija) za proračunsko leto 2010,

                  B.

                  ker je agencija v pismih z dne 24. maja, 15. junija in 3. julija 2012 podala odgovore organu za razrešnico; ker je upravni odbor agencije s pismom z dne 6. junija 2012 organu za razrešnico posredoval informacije o ukrepih, sprejetih po odložitvi podelitve razrešnice,

                  C.

                  ker je razrešnica tehten instrument, s katerim Evropski parlament oceni, ali so bile subvencije Unije primerno porabljene, na podlagi dejanskih in vsebinskih argumentov; ker glede tega opozarja na veljavna pravila, tj. kadrovske predpise za uradnike in pogoje za zaposlitev drugih uslužbencev Evropske skupnosti, finančno uredbo, ki se uporablja za splošni proračun Evropskih skupnosti, ustanovitveno uredbo agencije ter posebne politike in postopke, vzpostavljene v agenciji,

                  D.

                  ker je proračun agencije za leto 2010 znašal 50 600 000 EUR, kar je za 26 % več v primerjavi s proračunom za leto 2009; ker je prispevek Unije k proračunu agencije v letu 2010 znašal 35 258 000 EUR, v letu 2009 pa 34 560 000 EUR, kar predstavlja 2-odstotno povečanje,

                  1.

                  je vedno pozdravljal strokovne, zanesljive in neodvisne informacije, ki jih je agencija zagotavljala vsem institucijam, državam članicam in političnim organom Unije, in takšno strokovnost pričakuje tudi v prihodnje;

                  2.

                  je seznanjen, da je raven izvrševanja proračuna agencije pri proračunskih sredstvih, za katera so bile prevzete obveznosti, in plačil znašala 100 % oziroma 90,75 %;

                  3.

                  opozarja na odstavek 16 skupnega pristopa, priloženega skupni izjavi Evropskega parlamenta, Sveta in Evropske komisije o decentraliziranih agencijah; brez poseganja v neodvisnost agencij pri imenovanju izvršnega direktorja junija 2013 pričakuje odprt in pregleden izbirni postopek, v katerem bo poskrbljeno za natančno ocenjevanje kandidatov in visoko raven neodvisnosti; zato predlaga, da se v okviru postopka imenovanja na položaj izvršnega direktorja opravi zaslišanje kandidatov v pristojnih odborih Parlamenta;

         Upravljanje proračuna in finančno poslovodenje

                  4.

                  opozarja, da je agencija v petih mesecih, in sicer od 22. maja 2010 do oktobra 2010, svojo stavbo pokrila z zelenim pročeljem, ki je stalo 294 641 EUR, in da za ta dela ni bil oddan javni razpis;

                  5.

                  opozarja, da je bila s proračunsko prerazporeditvijo v znesku 180 872 EUR iz proračunske vrstice „2100 – najemnine“9. aprila 2010 okrepljena proračunska vrstica „2140 – opremljanje prostorov“, da bi pokrili stroške, povezane z zelenim pročeljem;

                  6.

                  zato zahteva, da agencija oblikuje jasna notranja pravila za uporabo člena 126(1)(b) izvedbenih pravil finančne uredbe; ugotavlja, da je upravni odbor sklenil izvajati predhodne kontrole izrednih odhodkov;

                  7.

                  je trdno prepričan, da je treba v primeru nespoštovanja veljavnih pravil sprejeti potrebne ukrepe; meni, da bi morala agencija v teh primerih pripraviti akcijski načrt skupaj z jasnim časovnim razporedom za odpravo pomanjkljivosti, izvajanje tega načrta bi moral spremljati Evropski parlament, te težave pa bi bilo treba obravnavati s spremembo veljavnih pravil in predpisov, da bi se odpravilo morebitne vrzeli;

         Človeški viri

                  8.

                  je seznanjen s tem, da je v prostorih agencije delalo 12 gostujočih znanstvenikov, vendar pa agencija za 11 od njih ni objavila življenjepisa, ki bi vključeval vsaj podatke o izobrazbi in delovnih izkušnjah; potrjuje izjavo upravnega odbora, da bo okrepil predpise za izbiro in sodelovanje gostujočih znanstvenikov, da bi povečal jasnost in preglednost, in da je sedanja politika agencije glede gostujočih znanstvenikov predmet pregleda;

                  9.

                  spominja, da je bila izvršna direktorica agencije od junija 2010 do aprila 2011 skrbnica in članica mednarodnega svetovalnega odbora nevladne organizacije Earthwatch, mednarodne okoljevarstvene dobrodelne organizacije, ter pomotoma označena kot članica evropskega svetovalnega odbora Worldwatch Europe; ugotavlja, da je po nasvetu predsednika Računskega sodišča zaradi možnega navzkrižja interesov odstopila s svojih položajev v organizaciji Earthwatch;

                  10.

                  ugotavlja, da je februarja 2010, še preden je izvršna direktorica agencije začela neposredno sodelovati v organizaciji Earthwatch, bilo izvedeno usposabljanje za 29 zaposlenih agencije, vključno z izvršno direktorico, ki so odšli na do 10-dnevno raziskovanje v okviru različnih projektov, povezanih z biotsko raznovrstnostjo na območju Karibskega morja in Sredozemlja, ki jih je upravljal Earthwatch, in da je agencija po navedbah izvršne direktorice agencije tej nevladni organizaciji plačala 33 791,28 EUR; poleg tega ugotavlja, da v končnem poročilu Računskega sodišča za leto 2010 v zvezi s tem ni bilo navedb o navzkrižju interesov;

                  11.

                  pozdravlja odločitev upravnega odbora, da bo začel izvajati predhodne kontrole glede članstva izvršnih direktorjev v zunanjih odborih in politike usposabljanja v agenciji;

                  12.

                  je seznanjen z zagotovilom agencije, da je inštitut Worldwatch Europe novembra 2010 kot svoj naslov registriral naslov agencije brez njenega soglasja; poleg tega ugotavlja, da je bil izvršni direktor inštituta Worldwatch Europe gostujoči znanstvenik pri agenciji; poziva agencijo, naj ob prihodnjih gostovanjih znanstvenikov zagotovi popolno jasnost; nadalje ugotavlja:

                              —

                              v pismu z dne 11. aprila 2012 je izvršna direktorica agencije navedla, da je agencija, ko je izvedela, da je inštitut Worldwatch Europe na svojem spletnem mestu objavil, da je v prostorih agencije ustanovil evropsko pisarno, sprejela takojšnje ukrepe,

                              —

                              ustanovni akt inštituta Worldwatch Europe dokazuje, da je bil inštitut ustanovljen 5. novembra 2010 v prostorih agencije,

                              —

                              poleg tega je otvoritev inštituta Worldwatch Europe potekala v prostorih agencije 25. februarja 2011, izvršna direktorica agencije pa je bila, kot je navedeno na spletni strani inštituta, povabljena kot gostujoča govornica;

                  13.

                  je seznanjen s tem, da je agencija v skladu s priporočili Evropskega varuha človekovih pravic posodobila dokument o politiki glede navzkrižja interesov, in načrt ukrepov; poziva agencijo, naj objavi osnutek in sproži razpravo o politiki in načrtu ukrepov, preden jih bo posredovala upravnemu odboru;

                  14.

                  ugotavlja, da je agencija na svojem spletnem mestu objavila življenjepise vodstva in članov znanstvenega odbora; prav tako ugotavlja, da je objavila tudi izjave o interesih članov znanstvenega odbora; poudarja, da v nasprotju z izjavo agencije, ki jo je podala v pismu z dne 15. junija 2012, trenutno ni na voljo življenjepisa nobenega od članov upravnega odbora, in opaža, da se prikaže le povezava do organizacijske sheme; poziva agencijo, naj v okviru prizadevanj za spodbujanje večje preglednosti v smislu preprečevanja navzkrižja interesov in boja proti njemu, na svojem spletnem mestu objavi izjave o interesih in življenjepise strokovnjakov, prihodnjih gostujočih znanstvenikov in članov upravnega odbora; meni, da bi takšni ukrepi organu za podelitev razrešnice in javnosti omogočili, da se seznanita z njihovimi kvalifikacijami in preprečita morebitna navzkrižja interesov;

                  15.

                  pričakuje, da bo prejemal informacije o upravnih preiskavah, ki potekajo in se nanašajo na agencijo;

                  16.

                  poudarja, da je pristojni odbor v tesnem stiku z agencijo, saj vsaj enkrat letno povabi izvršnega direktorja na izmenjavo mnenj, je za kontaktno osebo imenoval svojega člana in agencijo redno obiskuje; ugotavlja, da je bil zadnji obisk septembra 2011;

                  17.

                  poudarja, da mora agencija vzpostaviti ustrezne stike z zainteresiranimi stranmi in sodelovati z interesnimi skupinami, kot so zunanje organizacije; ugotavlja, da te dejavnosti niso bile pospremljene z ustreznimi ukrepi in pravili, da bi izključili morebitno tveganje za ugled; zato pozdravlja zavezanost upravnega odbora in izvršne direktorice, da bosta ustrezno ukrepala, da bi to tveganje nemudoma odpravila;

                  18.

                  v splošnem pozdravlja zgoraj navedeno skupno izjavo in skupni pristop o decentraliziranih agencijah, ki obravnavata in sprejemata nekatere elemente, ki so pomembni za postopek razrešnice, in verjame, da bo časovni načrt za nadaljnje ukrepe glede skupnega pristopa, ki ga naj bi predstavila Komisija do konca leta 2012, primerno upošteval ta vprašanja;

         Uspešnost

                  19.

                  ve, da je agencija trenutno predmet rednega zunanjega ocenjevanja, rezultati katerega bodo organu za podelitev razrešnice posredovani v letu 2013; je seznanjen z izjavo upravnega odbora, da bo ocenjevanje zajemalo tudi notranje postopke agencije;

                  20.

                  sporoča, da so druge ugotovitve horizontalne narave, ki spremljajo sklep o razrešnici, zbrane v resoluciji z dne 10. maja 2012 (7) o uspešnosti, finančnem poslovodenju in nadzoru agencij.

         (1)  UL C 366, 15.12.2011, str. 57.

         (2)  UL L 286, 17.10.2012, str. 356.

         (3)  UL L 248, 16.9.2002, str. 1.

         (4)  UL L 120, 11.5.1990, str. 1.

         (5)  UL L 126, 21.5.2009, str. 13.

         (6)  UL L 357, 31.12.2002, str. 72.

         (7)  UL L 286, 17.10.2012, str. 388.


title: 2012/586/EU: Sklep Evropskega parlamenta z dne 10. maja 2012 o razrešnici glede izvrševanja proračuna Evropske fundacije za usposabljanje za proračunsko leto 2010#Resolucija Evropskega parlamenta z dne 10. maja 2012 s pripombami, ki so del sklepa o razrešnici glede izvrševanja proračuna Evropske fundacije za usposabljanje za proračunsko leto 2010

text:
               17.10.2012

               SL

               Uradni list Evropske unije

               L 286/238

         SKLEP EVROPSKEGA PARLAMENTA
   z dne 10. maja 2012
   o razrešnici glede izvrševanja proračuna Evropske fundacije za usposabljanje za proračunsko leto 2010
   (2012/586/EU)
   EVROPSKI PARLAMENT,

               —

               ob upoštevanju letnih računovodskih izkazov Evropske fundacije za usposabljanje za proračunsko leto 2010,

               —

               ob upoštevanju poročila Računskega sodišča o letnih računovodskih izkazih Evropske fundacije za usposabljanje za proračunsko leto 2010, skupaj z odgovori Fundacije (1),

               —

               ob upoštevanju priporočila Sveta z dne 21. februarja 2012 (06083/2012 – C7-0051/2012),

               —

               ob upoštevanju Pogodbe o delovanju Evropske unije, zlasti člena 319,

               —

               ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (2), zlasti člena 185,

               —

               ob upoštevanju Uredbe (ES) št. 1339/2008 Evropskega parlamenta in Sveta z dne 16. decembra 2008 o ustanovitvi Evropske fundacije za usposabljanje (3), zlasti člena 17,

               —

               ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi, ki se uporablja za splošni proračun Evropskih skupnosti (4), zlasti člena 94,

               —

               ob upoštevanju člena 77 in Priloge VI Poslovnika,

               —

               ob upoštevanju poročila Odbora za proračunski nadzor in mnenja Odbora za zaposlovanje in socialne zadeve (A7-0135/2012),

               1.

               podeli razrešnico direktorici Evropske fundacije za usposabljanje glede izvrševanja proračuna fundacije za proračunsko leto 2010;

               2.

               navaja svoje pripombe v spodnji resoluciji;

               3.

               naroči svojemu predsedniku, naj ta sklep in resolucijo, ki je del sklepa, posreduje direktorici Evropske fundacije za usposabljanje, Svetu, Komisiji in Računskemu sodišču ter poskrbi za objavo v Uradnem listu Evropske unije (serija L).

            Predsednik

         Martin SCHULZ

            Generalni sekretar

         Klaus WELLE

      (1)  UL C 366, 15.12.2011, str. 145.

      (2)  UL L 248, 16.9.2002, str. 1.

      (3)  UL L 354, 31.12.2008, str. 82.

      (4)  UL L 357, 31.12.2002, str. 72.

      RESOLUCIJA EVROPSKEGA PARLAMENTA
      z dne 10. maja 2012
      s pripombami, ki so del sklepa o razrešnici glede izvrševanja proračuna Evropske fundacije za usposabljanje za proračunsko leto 2010
      EVROPSKI PARLAMENT,

                  —

                  ob upoštevanju letnih računovodskih izkazov Evropske fundacije za usposabljanje za proračunsko leto 2010,

                  —

                  ob upoštevanju poročila Računskega sodišča o letnih računovodskih izkazih Evropske fundacije za usposabljanje za proračunsko leto 2010, skupaj z odgovori Fundacije (1),

                  —

                  ob upoštevanju priporočila Sveta z dne 21. februarja 2012 (06083/2012 – C7-0051/2012),

                  —

                  ob upoštevanju Pogodbe o delovanju Evropske unije, zlasti člena 319,

                  —

                  ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (2), zlasti člena 185,

                  —

                  ob upoštevanju Uredbe (ES) št. 1339/2008 Evropskega parlamenta in Sveta z dne 16. decembra 2008 o ustanovitvi Evropske fundacije za usposabljanje (3), zlasti člena 17,

                  —

                  ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi, ki se uporablja za splošni proračun Evropskih skupnosti (4), zlasti člena 94,

                  —

                  ob upoštevanju člena 77 in Priloge VI Poslovnika,

                  —

                  ob upoštevanju poročila Odbora za proračunski nadzor in mnenja Odbora za zaposlovanje in socialne zadeve (A7-0135/2012),

                  A.

                  ker je Računsko sodišče navedlo, da je prejelo zadostno zagotovilo o zanesljivosti letnih računovodskih izkazov za proračunsko leto 2010 ter o zakonitosti in pravilnosti z njimi povezanih transakcij;

                  B.

                  ker je Parlament 10. maja 2011 direktorici Evropske fundacije za usposabljanje podelil razrešnico glede izvrševanja proračuna fundacije za proračunsko leto 2009 (5) in v resoluciji, ki spremlja sklep Parlamenta o razrešnici, med drugim:

                              —

                              zahteval, da fundacija proračunske postopke pripravi natančneje, s čimer bi se izognila znatnemu številu proračunskih prerazporeditev,

                              —

                              pozval fundacijo, naj izpolni svoje obveze in razgrne zbirni pregled rokov plačil, da bo mogoče v naslednjih proračunskih letih poravnati proračunske obveznosti, vnesene v proračun v prejšnjih proračunskih letih,

                              —

                              pozval fundacijo, naj, kadar so potrebne prerazporeditve, pridobi dovoljenje upravnega odbora, saj tako zahteva finančna uredba fundacije,

                  C.

                  ker je skupni proračun fundacije za leto 2010 znašal 19 300 000 EUR, kar je v primerjavi z letom 2009, ko je znašal 20 200 000 EUR, zmanjšanje za 4,46 %;

                  D.

                  ker je bil v letu 2010 začetni prispevek Unije k proračunu fundacije 18 282 000 EUR, v letu 2009 (6) pa 14 772 000 EUR;

         Upravljanje proračuna in finančno poslovodenje

                  1.

                  ugotavlja, da je prispevek Unije v letu 2009 znašal 19 872 000 EUR, znesek pa je bil sestavljen iz začetnega prispevka Unije v višini 14 772 000 EUR in zneska 5 100 000 EUR, pridobljenega s povračilom presežka iz prejšnjih let; prav tako spominja, da je v letu 2010 začetni prispevek Unije fundaciji znašal 18 282 000 EUR; ugotavlja pa, da je bil k temu dodan znesek 1 178 000 EUR, pridobljen s povračilom presežka, kar pomeni, da je celoten prispevek Unije za leto 2010 (7) znašal 19 460 000 EUR;

                  2.

                  je seznanjen s tem, da je v letnih računovodskih izkazih fundacije navedeno, da je prispevek Unije za leto 2010 dejansko znašal 19 196 840,29 EUR; je seznanjen z izjavo fundacije, da je dejanski odobreni prispevek Unije v letu 2010 znašal 19 297 822 EUR, tj. 19 460 000 EUR minus 162 178 EUR, ki predstavljajo prispevek Unije v naravi; je prav tako seznanjen s tem, da je fundacija od prispevka Unije porabila 19 196 840,29 EUR, preostalih 100 981,71 EUR pa vrnila Komisiji;

                  3.

                  na podlagi letnih računovodskih izkazov fundacije sklepa, da je bil njen proračun za leto 2010 novembra 2010 spremenjen, da bi delno nadomestili nepredvideno zmanjšanje prihodkov fundacije;

                  4.

                  na podlagi letnega poročila o dejavnostih fundacije sklepa, da je stopnja prevzetih obveznosti znašala 99,9 %, medtem ko je leta 2009 znašala 99,8 %, leta 2008 pa 98,5 %, stopnja izvrševanja plačil pa je znašala 96,5 %, medtem ko je bila v letih 2009 in 2008 približno 90-odstotna;

         Prerazporeditve in prenosi

                  5.

                  na podlagi poročila o letnih dejavnostih fundacije ugotavlja, da je ta v letu 2010 zmanjšala število proračunskih prerazporeditev na 15, medtem ko jih je leta 2009 opravila 33, in da je v naslednje leto prenesla zgolj 12,8 % v letu 2010 prevzetih obveznosti, medtem ko je v letu 2009 ta delež znašal 17 %, v letu 2008 pa 15 %;

         Registriranje izjem

                  6.

                  na podlagi letnega poročila o dejavnostih fundacije ugotavlja, da je fundacija leta 2010 v register izjem vnesla 10 izjem, leta 2009 pa 12;

                  7.

                  ugotavlja, da nobena od njih ne vključuje finančnega tveganja, ki bi bilo višje od 50 000 EUR; predvsem ugotavlja, da je skupna vrednost izjem 100 183 EUR, kar predstavlja 0,53 % skupnega proračuna fundacije za leto 2010;

         Javna naročila

                  8.

                  na podlagi letnega poročila o dejavnostih fundacije ugotavlja, da je ta sklenila 8 neposrednih pogodb z zunanjimi izvajalci, pri čemer finančna izpostavljenost nobene od njih ni dosegla ali presegla 50 000 EUR; ugotavlja, da je skupna vrednost neposrednih pogodb 93 575 EUR, kar predstavlja 0,50 % skupnega proračuna fundacije v letu 2010;

         Človeški viri

                  9.

                  na podlagi poročila o letnih dejavnostih ugotavlja, da je imela fundacija konec leta 2010 v kadrovskem načrtu štiri nezasedena delovna mesta, medtem ko jih je bilo konec leta 2009 deset;

                  10.

                  opaža, da je skupno število zaposlenih v fundaciji sedaj 128, pri čemer se je v letu 2010 fundaciji pridružilo 15 zaposlenih, 10 pa jo je zapustilo;

                  11.

                  na podlagi poročila o letnih dejavnostih ugotavlja, da je število delovnih mest, ki so na voljo za izvajanje mandata fundacije, naslednje:

                              —

                              96 (začasnih uslužbencev),

                              —

                              33 pogodbenih in lokalnih uslužbencev ter

                              —

                              6 napotenih nacionalnih strokovnjakov;

         Uspešnost

                  12.

                  na podlagi poročila o letnih dejavnosti ugotavlja, da je fundacija pripravila pregledan seznam kazalnikov korporativne uspešnosti, da bi izboljšala ustreznost in merljivost ciljev ter zagotovila podatke o načinu delovanja fundacije na združeni ravni v primerjavi z njeno osrednjo dejavnostjo in delovanjem;

                  13.

                  prav tako ugotavlja, da je fundacija oblikovati projekt, katerega cilj je zagotavljati osrednje podatke v realnem času ter omogoča vsakodnevno spremljanje dejavnosti fundacije, predvsem pa je v pomoč pri upravljanju in poročanju;

                  14.

                  ugotavlja tudi, da je fundacija v začetku leta 2010 začela uspešno izvajati na tveganju temelječe ločevanje plačilnih shem, ki je uvedlo poenostavljene sheme za transakcije z nizkim tveganjem;

                  15.

                  je zadovoljen, da je fundacija uspešno uvedla prvo leto torinskega procesa, ki zagotavlja zgoščeno, dokumentirano in izčrpno analizo reforme poklicnega izobraževanja in usposabljanja v vseh državah, vključno z opredelitvijo osrednjih trendov politik, izzivov, omejitev ter primerov dobre prakse in priložnosti;

         Sodelovanje z Evropskim centrom za razvoj poklicnega usposabljanja (Cedefop)

                  16.

                  ugotavlja, da je bil novembra 2009 sporazum o sodelovanju med fundacijo in Evropskim centrom za razvoj poklicnega usposabljanja (Cedefop) podaljšan za obdobje 2010–2013; je seznanjen s tem, da fundacija in Cedefop vsako leto v okviru sodelovanja oblikujeta skupni delovni program, ki se priloži delovnim programom obeh agencij; pozdravlja dejstvo, da želi fundacija nameniti več prostora poročanju o izvajanju tega skupnega delovnega programa v prihodnjih letnih poročilih o dejavnostih;

         Notranja revizija

                  17.

                  potrjuje, da je služba za notranjo revizijo opravila revizijo načrtovanja in spremljanja v letu 2010; ugotavlja tudi, da je služba za notranjo revizijo podala osem priporočil, med katerimi je bilo eno označeno kot „zelo pomembno“, v skladu z njim pa mora fundacija jasno opredeliti in opisati koristi svojega pristopa k letnemu načrtovanju;

                  18.

                  v zvezi s tem poziva fundacijo, naj se osredotoči na stroškovno učinkovito poročanje, ki bi koristilo upravnemu odboru fundacije in najpomembnejšim interesnim skupinam ter jim omogočilo preverjanje uspešnosti fundacije;

                  19.

                  prav tako poziva fundacijo, naj začne izvajati preostala priporočila, ki jih je služba za notranjo revizijo podala ob prejšnjih revizijah;

                  20.

                  na podlagi poročila o letnih dejavnostih fundacije ugotavlja, da je sprejela 16 pregledanih standardov učinkovitega upravljanja, kot so opredeljeni v okviru standardov notranje kontrole;

                  21.

                  opozarja na priporočila iz prejšnjih poročil o razrešnici, navedena v Prilogi k tej resoluciji;

                  22.

                  sporoča, da so druge ugotovitve horizontalne narave, ki spremljajo sklep o razrešnici, zbrane v resoluciji z dne 10. maja 2012 (8) o uspešnosti, finančnem poslovodenju in nadzoru agencij.

         (1)  UL C 366, 15.12.2011, str. 145.

         (2)  UL L 248, 16.9.2002, str. 1.

         (3)  UL L 354, 31.12.2008, str. 82.

         (4)  UL L 357, 31.12.2002, str. 72.

         (5)  UL L 250, 27.9.2011, str. 196.

         (6)  UL L 64, 12.3.2010, str. 926.

         (7)  UL L 64, 12.3.2010, str. 927.

         (8)  Sprejeta besedila, P7_TA(2012)0164 (glej stran 388 tega Uradnega lista).

      PRILOGA

         PRIPOROČILA EVROPSKEGA PARLAMENTA IZ PREJŠNJIH LET

                  Evropska fundacija za usposabljanje

                  2006

                  2007

                  2008

                  2009

                  Uspešnost

                  ni podatkov

                  ni podatkov

                              —

                              poziva fundacijo, naj določi diahronično analizo operacij, izvedenih v tem letu in prejšnjih letih

                              —

                              glede na sorodnost obravnavane tematike poziva k tesnemu sodelovanju in sinergiji med fundacijo in Evropskim centrom za razvoj poklicnega usposabljanja ter poziva direktorici obeh agencij, naj v poročilih o dejavnosti zagotavljata redno obveščanje

                              —

                              težave pri vzpostavitvi neposredne povezave med rezultati projektov fundacije in njenimi dejavnostmi

                  poziva fundacijo, naj prikaže primerjavo dejavnosti, ki so bile opravljene skozi leto in za katere se podeli razrešnica, in dejavnosti v prejšnjem proračunskem letu

                  Upravljanje proračuna in finančno poslovodenje

                  fundacija ni upoštevala pravil za predstavitev proračuna: za proračunsko leto 2006 je objavila le odobrena sredstva za obveznosti, ni pa upoštevala odobrenih plačil

                  v spremembi proračuna je naveden nepravilen znesek namenskih prejemkov; ta bi moral znašati 1 200 000 EUR namesto prikazanih 3 400 000 EUR, ki so napačno vsebovali tudi namenske prejemke, prenesene iz prejšnjega leta.

                  ni podatkov

                              —

                              zahteva, da fundacija proračunske postopke pripravi natančneje, s čimer bi se izognila znatnemu številu proračunskih prerazporeditev

                              —

                              poziva fundacijo, naj, kadar so potrebne prerazporeditve, pridobi dovoljenje upravnega odbora, saj tako zahteva finančna uredba fundacije

                              —

                              spominja fundacijo, naj izpolni svoje obveze in razgrne zbirni pregled rokov plačil, da bo mogoče v naslednjih proračunskih letih poravnati proračunske obveznosti, vnesene v prejšnjih proračunskih letih

                  Človeški viri

                  ni podatkov

                  ni podatkov

                              —

                              poziva fundacijo (glej notranjo revizijo), naj obravnava pomanjkljivosti v postopkih zaposlovanja → ocenjevalni odbor za zaposlovanje mora posredovati dovolj informacij o vodenih postopkih ter med drugim utemeljiti svoje odločitve in navesti datum, ko so bile sprejete, da se zagotovi preglednost teh postopkov

                              —

                              poziva agencijo, naj upošteva Direktivo Sveta 2000/78/ES (1)

                  ni podatkov

                  Notranja revizija

                  ni podatkov

                  ni podatkov

                  poziva fundacijo, naj sprejme ukrepe za izpolnitev 15 od 27 priporočil, ki jih je podala služba za notranjo revizijo → tj. naj brez odlašanja uvede določene standarde notranje kontrole (v zvezi z dokumentiranjem postopkov, nadzorom nad finančnimi transakcijami in neprekinjenostjo delovanja) in uresniči nekatera priporočila za upravljanje človeških virov (v zvezi z upravljanjem človeških virov v okviru letnega načrtovanja in poročanja o dejavnostih, določanjem ciljev ter beleženjem delovnega časa zaposlenih)

                  priznava, da je bilo v letu 2009 izvedenih 11 od 15 priporočil, ki jih je oblikovala služba za notranjo revizijo

         (1)  UL L 303, 2.12.2000, str. 16.